Μυδοπίλαφο με μύδια από τον Θερμαϊκό
Υπάρχουν κάποια φαγητά και µεζέδες που φωνάζουν «Θεσσαλονίκη» και πιστοποιούν τη γαστρονοµική πολυπολιτισµικότητά της, όπως το µυδοπίλαφο που αν και µε καταγωγή από την Πόλη, έχει πολιτογραφηθεί σαλονικιώτικο και είναι αξεπέραστης νοστιμιάς.
2 κιλά μύδια με το κέλυφος (πετάμε εξαρχής όσα είναι ανοιγμένα, πλένουμε καλά τα υπόλοιπα, τα βουρτσίζουμε για να απομακρύνουμε την άμμο από τα κελύφη και με ένα μαχαιράκι τραβάμε με γρήγορη κίνηση και αφαιρούμε τον βύσσο, το «γένι» τους) , 1 ξερό κρεμμύδι, ψιλοκομμένο , 1 σκελίδα σκόρδο, ψιλοκομμένη , 15 φρέσκα κρεμμυδάκια, λεπτοκομμένα , 300 γρ. ρύζι γλασέ , 120 ml λευκό, ξηρό κρασί , 2-3 ντοματάκια κονσέρβας, στραγγισμένα, ψιλοκομμένα , 1 φύλλο δάφνης , 1/2 μάτσο μαϊντανός, ψιλοκομμένος , 1/2 μάτσο άνηθος, ψιλοκομμένος , 150 ml ελαιόλαδο , αλάτι, φρεσκοτριμμένο πιπέρι
Για να φτιάξουμε το μυδοπίλαφο, ξεκινάμε ζεσταίνοντας σε μια ζεστή κατσαρόλα το ελαιόλαδο σε μέτρια φωτιά και σοτάρουμε το κρεμμύδι και το σκόρδο για 2-3 λεπτά.Προσθέτουμε τα φρέσκα κρεμμυδάκια και το ρύζι και συνεχίζουμε το σοτάρισμα μέχρι να γυαλίσουν οι κόκκοι του ρυζιού.Σβήνουμε με το κρασί, αφήνουμε για 1-2 λεπτά να εξατμιστεί το αλκοόλ και ρίχνουμε τα ντοματάκια, τη δάφνη και αλατοπίπερο. Ανακατεύουμε, προσθέτουμε 600-700 ml νερό και αφήνουμε να πάρει μία βράση.Χαμηλώνουμε τη φωτιά και μαγειρεύουμε για 10 λεπτά, μέχρι να φουσκώσει το ρύζι.Ρίχνουμε τα μύδια, με το κέλυφος, ανακατεύουμε και μαγειρεύουμε για άλλα 5 λεπτά, με σκεπασμένη κατσαρόλα. Ξεσκεπάζουμε το σκεύος και ελέγχουμε τα μύδια– πετάμε όσα δεν άνοιξαν. Προσθέτουμε στο μυδοπίλαφο τα μυρωδικά, ανακατεύουμε και σερβίρουμε. 
Μύδια,Ρύζι,Νηστίσιμα